**Detaljer om arbeidsgiveravgift**

*Skrevet av Sindre K. Ånestad, senior skatterådgiver og medlem i misjonsutvalget Klippen Sandnes, August 2014*

**Hovedregelen for skattefrie organisasjoners plikt til å betale arbeidsgiveravgift**

Det skal som utgangspunkt betales arbeidsgiveravgift av all lønn eller annen godtgjørelse for arbeid eller oppdrag, herunder også lønnsutbetalinger under 1 000 kroner (6 000 kroner for frivillige organisasjoner) per lønnsmottaker i inntektsåret. Som lønn regnes også styrehonorar, overtidsgodtgjørelse, feriepenger, lønn under sykdom mv. Arbeidsgiveravgift beregnes også av trekkpliktig godtgjørelse f.eks. godtgjørelse ut over statens satser. For naturalytelser skal det betales arbeidsgiveravgift når ytelsen er trekkpliktig, f.eks. ved fordel av å bruke arbeidsgivers bil, og rentefordel ved rimelige lån i arbeidsforhold.

Det skal ikke betales arbeidsgiveravgift av godtgjørelse for oppdrag som er utført som ledd i selvstendig næringsvirksomhet. Er organisasjonen i tvil om utbetalingen skal regnes som næringsinntekt eller lønnsinntekt, ta kontakt med skattekontoret. Se også brosjyre RF-2028 «Arbeidstaker eller næringsdrivende» på skatteetaten.no.

Sonen for arbeidsgiveravgift bestemmes av arbeidsgivers registrerte adresse, se skatteetaten.no. Satsene for de ulike sonene kan fås ved henvendelse til skatteoppkreverkontoret eller på skatteetaten.no.

Arbeidsgiveren skal selv beregne avgiften for hver oppgjørsperiode (to måneder). Beregningen skal føres på den kombinerte blanketten «Terminoppgave for arbeidsgiveravgift og forskuddstrekk» (RF-1037), og sendes til skatteoppkreverkontoret senest den 15. i forfallsmåneden. Avgiften skal betales den 15. januar, 15. mars, 15. mai, 15. juli, 15. september og 15. november. Beløp under 100 kroner for en oppgjørsperiode skal ikke betales.

For inntektsåret 2015 vil lønnsutbetaler måtte rapportere hver måned, men innbetaling av skatt og arbeidsgiveravgift forventes å bestå – dvs med innbetaling hver 2. måned.

Blanketten kan sendes via Altinn eller på papir til skatteoppkreveren. Papirblankett for manuell innsending kan fås fra skatteoppkreverkontoret eller den kan lastes ned fra skatteetaten.no. (Hvorvidt papirblankett kan benyttes i 2015 er uavklart i skrivende stund.)

Ved betaling av arbeidsgiveravgift med bankgiro skal egen betalingsgiro (Betalingskort for skatt) benyttes. Betalingsgiro fås på skatteoppkreverkontoret. Avgiften kan også betales elektronisk (nettbank). Ved betaling via nettbank, må KID (kundeidentifikasjon) oppgis. KID fås ved henvendelse til skatteoppkreverkontoret, eller det kan ”lages” på skatteetaten.no.

På skatteetaten.no finnes også oversikt over kontonummer til skatteoppkreverne. Ved innsending av terminoppgaven via Altinn fås en kvittering som bl.a. inneholder kontonummer og KID som skal brukes ved betaling.

Arbeidsgiveren skal etter utgangen av kalenderåret gi oppgave (årsoppgave) over grunnlaget for beregningen av arbeidsgiveravgift. Når arbeidsgiveren leverer lønns- og trekkoppgavene, skal det i tillegg leveres følgeskriv.

Årsoppgave for arbeidsgiveravgift - Følgeskriv til lønns- og trekkoppgaver (RF-1025) er et fellesskjema for ovennevnte og kan lastes ned fra skatteetaten.no. Skjemaet skal leveres til skatteoppkreveren for den kommunen hvor lønnsoppgavene skal leveres.

For arbeidsgivere som leverer lønns- og trekkoppgavene via Altinn, vil Skatteetaten generere en elektronisk årsoppgave (RF-1025e) som oversendes skatteoppkreveren automatisk. Skjemaet skal da ikke leveres på papir.

Arbeidsgivere som leverer maskinelle lønns- og trekkoppgaver, skal levere skjemaet innen 31. januar. Arbeidsgivere som leverer lønns- og trekkoppgaver på papir, skal levere skjemaet sammen med lønnsoppgavene innen 20. januar.

Arbeidsgivere som benytter forenklet oppgjørsordning, skal ikke levere skjemaet, med mindre de er avgiftspliktige for deler av året, jf. nedenfor.

Fra og med 2015 forventes det store omlegginger med hensyn til utarbeidelse av lønns- og trekkoppgaver samt årsoppgave for arbeidsgiveravgift. Det forventes at disse rapporteringsplikter bortfaller idet arbeidsgiver vil ha en månedlig rapporteringsplikt.

**Unntak fra plikten til å betale arbeidsgiveravgift**

Veldedig eller allmennyttig institusjon eller organisasjon skal ikke betale arbeidsgiveravgift for lønnet arbeid som **ikke er knyttet til institusjonens eller organisasjonens skattepliktige næringsvirksomhet.**

**Fritaket for arbeidsgiveravgift gjelder imidlertid bare når institusjonens eller organisasjonens totale lønnsutgifter i denne delen av virksomheten ikke overstiger 450 000 kroner per år, og bare for lønnsutbetalinger som ikke overstiger 45 000 kroner per ansatt per år. Ved beregningen av grensebeløpet holdes lønnsutgifter i forbindelse med eventuell skattepliktig næringsvirksomhet utenfor.**

**Hver ansatt skal vurderes for seg i forhold til grensen på 45 000 kroner per ansatt. Utbetalinger til ansatte på 45 000 kroner eller mindre er fritatt for arbeidsgiveravgift når de totale lønnsutbetalingene ikke overstiger 450 000 kroner.**

Er utbetalingene høyere enn 450 000 kroner, er hele den samlede lønnsutbetalingen arbeidsgiveravgiftspliktig. Overstiger lønnsutbetalingen 45 000 kroner for en eller flere ansatte, eller lønnsutgiftene utenfor næringsvirksomhet er høyere enn 450 000 kroner for hele organisasjonen i løpet av året, må det straks etterberegnes arbeidsgiveravgift av de tidligere utbetalte beløpene. Ved senere utbetalinger skal det beregnes avgift på vanlig måte i henhold til ordinære frister.

Grensebeløpene for fritak for arbeidsgiveravgift vil kunne gjelde for hver underenhet/-avdeling som kan betegnes som en selvstendig skattemessig enhet av organisasjonen. En enhet er selvstendig når den tilfredsstiller kravene til å være et eget skattesubjekt, jf. skatteloven § 2-2 første ledd, bokstav h. Den enkelte underenhet/-avdeling må bl.a. være organisert med eget styre og føre eget regnskap.

Som arbeidsgiver/oppdragsgiver er organisasjonen/underenheten i tillegg alltid pliktig å registrere seg i enhetsregisteret. Organisasjonsnummeret som tildeles må benyttes som arbeidsgivernummer, jf. folketrygdloven § 25 og lov om Enhetsregisteret av 3. juni 1994 nr. 15 med tilhørende forskrift av 9. februar 1995 nr. 114. Det er skattekontoret som avgjør om institusjonen eller organisasjonen kommer inn under unntaket fra plikten til å svare arbeidsgiveravgift.

Ved utbetaling av lønn som er fritatt for arbeidsgiveravgift, skal beløpet ikke tas med i kolonnen for avgiftsgrunnlag på terminoppgaven for arbeidsgiveravgift og forskuddstrekk. Har institusjonen eller organisasjonen en eller flere utbetalinger det skal svares arbeidsgiveravgift av (dvs. utbetalinger til en person på mer enn 45 000 kroner i året) og en eller flere utbetalinger det ikke skal svares avgift av, er det bare de utbetalingene det skal svares avgift av som skal tas med på oppgaven.

Veldedige eller allmennyttige institusjoner eller organisasjoner som ikke oppfyller vilkårene for fritak for arbeidsgiveravgift, skal svare arbeidsgiveravgift etter de alminnelige reglene og vil ikke kunne benytte forenklet oppgjørsblankett ved lønnsutbetalinger.